Kykyjenetsijä ei ole vielä saanut työntekijää avoinna olevaan asiakaspalvelutehtävään. Hänen mielestään osalla työttömistä on väärä asenne.

Kykyjenetsijä kertoo saaneensa Uudenmaan TE-toimistolta yhdentoista työnhakijan tiedot. Työpaikka on edelleen täyttämättä. INKA SOVERI

Noin 20 vuotta kykyjenetsijänä toimineen miehen mielestä Suomessa on liian hyvät työttömyystuet, koska liian moni ihminen makaa mieluummin kotona kuin vastaanottaa tarjottua työtä.

- Kyseessä ei ole marginaali-ilmiö vaan tilanne on oikeasti laajempi kuin myönnetään. Meillä on iso joukko ihmisiä, jotka ovat oppineet käyttämään järjestelmää hyväksi, mies toteaa.

Kykyjenetsijä ei halua esiintyä nimellään, koska hän haluaa turvata asiakkaidensa anonymiteetin. Hänen työnään on etsiä toimeksiannosta avoinna olevaan tehtävään paras mahdollinen työntekijä.

Hänen tilannearvionsa jokseenkin poikkeaa sosiaalipolitiikan professori Heikki Hiilamon vastaavasta. Hiilamo sanoi lauantaina Iltalehdelle, ettei " vapaamatkustaminen " ole kovin laaja ilmiö. Uudenmaan TE-toimiston johtaja Jarmo Ukkonen puolestaan arveli, että työta karttelevia voisi olla jopa tuhansia.

Kykyjenetsijä kertoo saaneensa hiljattain tehtäväkseen etsiä vastavalmistunut tradenomi avoinna olevaan työpaikkaan yhdessä Suomen menestyneimmistä yrityksistä.

- Kyseessä on 1,5 vuoden määräaikainen assistentin työ pääkaupunkiseudulla. Inhimilliset työajat, kaupan alan työehtosopimus ja mahdollisuus vakinaistua, mies luettelee.

Palkka on noin 2000 euroa kuukaudessa. Työaika on maanantaista perjantaihin kello 10-19 ja lauantaina kello 10-16. Viikkotyöaika on 38 tuntia ja joka kolmas viikonloppu on vapaa.

”Aikaa poikaystävälle”

Uudenmaan TE-toimisto toimitti miehelle yhdentoista työttömän tradenomin yhteystiedot. Ensimmäiseksi mies soitti viime vuoden lopussa valmistuneelle alle 30-vuotiaalle naiselle.

- Soitin henkilölle ja pyysin haastatteluun. Nuori ja fiksu nainen kertoi, että ei ollut hakenut yhtään työpaikkaa yhdeksän kuukauden aikana, mies kummastelee.

Kykyjenetsijä kysyi naiselta mitä tämä oli tehnyt valmistumisen jälkeen.

- Hän ei ollut hakenut tai hakemassa yhtään työpaikkaa, vaan oli matkustellut. Kysyin, että kuinka paljon, niin hän vastasi käyneensä viikon Rodoksella.

Tarjottu pesti ei kelvannut naiselle.

- Hakija ei ollut kiinnostunut työstä. Naisesta työajat ovat huonot ja hän ei halua tehdä viikonlopputöitä. Viikonlopputyöt eivät sopineet, koska hän halusi antaa aikaa poikaystävälleen, mies kertoo.

”Työajat haittaavat harrastuksia”

Mies eteni yhteystietolistalla ja soitti vuosi sitten valmistuneelle työttömälle tradenomille.

- Hän oli tehtävään todella loistava alle 30-vuotias nuori. Olisimme palkanneet hänet 1,5 vuoden työsuhteeseen. Hän olisi saanut jopa valita kahden erilaisen työnkuvan välillä. Palkkatarjous oli 2100 euroa.

Tämäkin kandidaatti vetäytyi työtarjouksesta.

- Syyksi hän mainitsi, että työajat haittaavat harrastuksia. Identiteetti kärsisi, jos hän joutuisi pitämään kiinni värjättyjä hiuksiaan. Nainen piti myös palkkaa liian huonona, mies kertoo.

”Ei pääse kuntosalille”

Kykyjenetsijä ei lannistunut vaan kävi läpi loput työvoimatoimiston kautta saamansa henkilöt.

- Yksi heistä mainitsi kieltäytymisen tärkeimmäksi syyksi, että kello 19 päättyvän työn takia hän ei pääse kuntosalille.

Toinen muutaman kuukauden työttömänä ollut ei kiinnostunut työstä, koska uusi kausityö alkaisi maaliskuussa. Kolmas puhelu vaikutti lupaavalta.

- Työpaikka kiinnosti henkilöä ja hän lupasi tulla haastatteluun. Kuusi tuntia myöhemmin hän ilmoitti yllättäen saaneensa töitä kolmen kuukauden työttömyysajan jälkeen. Hänellä taisi olla tuuria, että juuri silloin löytyi töitä, mies sanoo.

”Liian hyvä tukijärjestelmä”

Kykyjenetsijä ei ole vielä saanut työntekijää avoinna olevaan asiakaspalvelutehtävään.

- Ihmettelen, että Uudellamaalla ei olisi muka enemmän työttömiä tradenomeja. Mielestäni osalla työttömistä on väärä asenne. Henkilö voi olla tehtävään sopiva, mutta työnteon asenne ja moraali ovat kadoksissa. Työtä pakoillaan, mies arvioi.

Työvoimatoimistossa hän ottaisi tiukemman otteen työn vastaanottamiseen.

- Joku mättää systeemissä. Hallituksella riittää paljon töitä, jotta läpikäymäni tapaiset henkilöt haluaisivat mennä töihin. En syyllistä kaikkia työttömiä, mutta kyllä meillä on liian hyvä tukijärjestelmä, kun on parempi maata kotona kuin tulla töihin, mies harmittelee.

MAINOS

Työpaikkoja löydät täältä

Vertaa palkkaasi täällä